《繇潇湘谒衡岳》
明代·邝露

朝汎潇湘渚，夕弄潇湘流。潇湘多兰茝，采采生离忧。

蹄涔无尺鲤，杯水无方舟。不如舍之去，谒帝失陵丘。

玄夷疏秘柬，祝融临上游。仙夫敦夙好，可以性相求。

徐行陵白日，缓步跌飞猱。攀云停翥凤，掷剑戏潜虬。

奇文七十七，日观县岣蝼。夔魈闪灼烁，龙螭盘琛球。

至哉神禹功，灵祇钦怀柔。

作者简介：（1604—1650）明末清初广东南海人，原名瑞露，字湛若。诸生。历游广西、江苏、浙江间，在桂遍历诸土司辖地，悉知其山川风土。唐王立于福州，官中书舍人。永历中，以荐入翰林。清兵破广州，抱古琴绝食死。工诗善书，有《赤雅》、《峤雅》等。